Курыт еджапIэм къыщежьа олимп чемпионыгъэ
Нобэ Физкультурникым и махуэщ. Абы ­ирихьэлIэу Урысей Федерацэм и Президент Путин Владимиррэ Къэбэрдей-Балъкъэрым и Iэтащхьэ КIуэкIуэ Казбекрэ Iэ щIадзащ физкультурэмрэ спортымрэ зи цIэр фIыкIэ щы­Iуахэр зэрагъэлъапIэ унафэхэм.
Токио щекIуэкIа XXXII Гъэмахуэ Олимп джэгу­хэм къыщыхэжаныкIахэм къэрал дамыгъэхэр етыным теухуа указым Президентым щигъэпэжахэм ящыщщ «Зэныбжьэгъугъэм и орденыр» зыхуагъэфэща ди лъахэгъу цIэрыIуэ Ла­сицкене (Кучинэ) Марие. Лъагэу дэлъеинымкIэ цIыхубзхэм я зэпеуэм ар Японием и къалащхьэм чемпион щыхъуащ.
Указым къызэрыщыхэщымкIэ, дамыгъэ лъапIэр абы къратащ «хэкум спортым зыщегъэу­жьыным хэлъхьэныгъэшхуэ зэрыхуищIам, ехъу­лIэныгъэ инхэр зэрызригъэгъуэтам, Токио (Японие) щыIа XXXII Олимпиадэ-2020-м те­кIуэ­ныгъэм ерыщу зэрыщыхущIэкъуам, быдагъ­рэ ерыщагърэ къызэрыщигъэлъэгъуам къы­хэ­кIыу».
Иджыпсту дызэрыгушхуэ Къэбэрдей-Балъкъэрым къыщалъхуа икIи зыщызыгъэса олимп чемпионкэ, щэнейрэ дунейпсо зэхьэзэхуэхэм щытекIуа Ласицкене Марие здынэса лъагапIэ инхэм къежьапIэ хуэхъуар Прохладнэ дэт курыт еджапIэхэм ящыщ зыщ. ФизкультурэмкIэ и егъэджакIуэу абы щылажьэ Габрилян Геннадий сабийхэм ядригъэкIуэкI урокхэм псынщIэу гу щылъитащ адрейхэм и инагъкIи зэфIэкIкIи ­къахэщ хъыджэбз псыгъуэ цIыкIум. Къыщы­зэдэжэкIи, лъагэу щыдэлъейкIи, нэгъуэщI дерс­хэмкIи ар псоми фIыкIэ къахэщырт. Нэры­лъагъут Марие спорт зэфIэкI лъагэ къызэры­къуэкIыфынур. Абы папщIэ ерыщу дэлэжьэн ­хуейт. А Iуэхугъуэ мытыншыр и пщэ дилъхьэжащ физкультурэмкIэ егъэджакIуэ къызэрыгуэкI Габрилян Геннадий икIи, зэман дэкIри, щыгуфIыкIыжащ: тренерми абы и гъэсэнми дуней­псо цIэрыIуагъ ягъуэтащ.
Ди къэралым нобэ щагъэлъапIэ Физкультурникым и махуэр ехьэлIащ цIыху мелуанхэм. Школ спортзалхэмрэ секцэ зэмылIэужьы­гъуэхэмрэщ къежьапIэ яхуэхъур дэтхэнэ олимп чемпионми дунейпсо рекодхэр зыгъэувми. Нобэрей ныбжьыщIэхэращ пщэдей къэралым и щIыхьыр зыIэтынур, Къардэн Мурат, Хъущт ­Аслъэнбэч, Мудрэн Беслъэн, Махуэ Билал, Ла­сицкене Марие, адрей ди лъахэгъу цIэрыIуэхэми яхуэдэу.

